b'\n_START_ARTICLE_\nNarodni park Gobi Gurvansaikhan\n_START_SECTION_\nPokrajina in vegetacija\n_START_PARAGRAPH_\nPrevladujo\xc4\x8da krajina je gorovje Gobi-Altaj. Predvsem v vzhodnem delu parka so mogo\xc4\x8dne gore, druga\xc4\x8de pa prevladujejo polpu\xc5\xa1\xc4\x8davska obmo\xc4\x8dja Gobija. V regiji Zuun Saikhan le\xc5\xbeijo tudi zadnji obse\xc5\xbenej\xc5\xa1i gozdovi. Na severnih pobo\xc4\x8djih na nadmorski vi\xc5\xa1ini 2.500 m rastejo brinovi gozdovi, robovi in podno\xc5\xbeja gora so obdana z drugimi sortami grmovnic. Priljubljena kot vir drv in zato ogro\xc5\xbeena je grmovnica Haloxylon ammodendron, ki je zaradi te\xc5\xbekih razmer v povpre\xc4\x8dju le okoli 1,5 m visoka. Obstajajo tudi druga manj\xc5\xa1a drevesa, kot so vrbe in breze.\n_START_SECTION_\nSipine Khongoryn Els\n_START_PARAGRAPH_\nKhongoryn Els je najve\xc4\x8dje obmo\xc4\x8dje peska v Narodnem parku Gobi Gurvansaikhan. S povr\xc5\xa1ino 900 km\xc2\xb2 je eno od najve\xc4\x8djih v Mongoliji. Sipine se dvigajo iz ravnice v smeri severozahod in dosegajo vi\xc5\xa1ino okoli 200 m, \xc5\xa1iroke so med 6 in 12 km ter dolge okoli 100 km. Obkro\xc5\xbeene so z gorami, starodavnimi jezeri in reko. Zanimive so zaradi svoje rumeno bele barve, ob vzno\xc5\xbeju pa porastle z bujno zeleno vegetacijo, ki ji rast omogo\xc4\x8da manj\xc5\xa1a reka. To vegetacijo izkori\xc5\xa1\xc4\x8dajo tako ptice selivke, kot nomadi za pa\xc5\xa1o krav, konj in kamel.\n_START_SECTION_\nYolyn Am\n_START_PARAGRAPH_\nYolyn Am je soteska, ki z okolico zavzema 69 km\xc2\xb2 za\xc5\xa1\xc4\x8ditenega obmo\xc4\x8dja. \xc5\xbde leta 1965 je bilo obmo\xc4\x8dje zavarovano zaradi izjemne favne in flore ter stalnega ledu, ki pa ga danes ni ve\xc4\x8d.\n_START_SECTION_\nKhermen Tsav, Nemegt\n_START_PARAGRAPH_\nKhermen Tsav in Nemegt sta obmo\xc4\x8dji preoblikovane narave rde\xc4\x8dkastega pe\xc5\xa1\xc4\x8denjaka in drugih barvno pestrih kamnin in nahajali\xc5\xa1\xc4\x8di paleontolo\xc5\xa1kih ostankov. Le\xc5\xbeita v skrajnem zahodnem delu parka. \xc5\xbde od leta 1892 so na obmo\xc4\x8dje prihajale ekspedicije iz Poljske, Rusije, Japonske, Nem\xc4\x8dije, ZDA in drugih dr\xc5\xbeav. Leta 1971 so poljsko-mongolski raziskovalci na\xc5\xa1li dva manj\xc5\xa1a dinozavra (Protoceratops), ki sta bila sprijeta z zobmi za vratom, o\xc4\x8ditno v boju. Na\xc5\xa1li so \xc5\xa1e ve\xc4\x8d drugih okostij in jajca. Danes se nekateri primeri nahajajo v Paleontolo\xc5\xa1kem muzeju v Ulan Batorju.\n_START_SECTION_\nOaza Zulganai\n_START_PARAGRAPH_\nZulganaj je mala oaza v zahodnem delu Parka ob poti v Khermen Tsav skozi katero te\xc4\x8de manj\xc5\xa1a reka. Obdana je s sipinami in nekaj kilometrov meandrira po pu\xc5\xa1\xc4\x8davi preden izgine v pesku. Je ena zadnjih oaz v Mongoliji, ki se je \xc4\x8dlovek \xc5\xa1e ni dotaknil. Porasla je z ostanki prvotnega gozda in trsti\xc4\x8djem (Phragmites communis). V preletu je mogo\xc4\x8de videti jate 10 do 100 ptic pe\xc5\xa1\xc4\x8denih kur (Syrrhaptes paradoxus). Tukaj \xc5\xbeivi tudi Przewalski gekon (Teratoscincus przewalskii).\n_START_SECTION_\n\xc5\xbdivalstvo\n_START_PARAGRAPH_\nNarodni park Gobi Gurvansaikhan je bogat z \xc5\xbeivljenjem divjih \xc5\xbeivali. Sibirski kozorog, gol\xc5\xa1ave gazele (Gazella subgutturosa) in mongolske gazele (Procapra gutturosa) se pojavljajo v relativno velikih, stabilnih populacijah. Sibirski kozorog predvsem kolonizira skalna pobo\xc4\x8dja gora, gazele raje vzhodne dele parka. \xc5\xa0e vedno jih najdemo v velikih \xc4\x8dredah ve\xc4\x8d tiso\xc4\x8d glav. Redke argale (Ovis ammon) najdemo predvsem na travnatih pobo\xc4\x8djih ali polpu\xc5\xa1\xc4\x8davskih gorskih podno\xc5\xbejih. Zdi se, da imajo vse manj konkurence doma\xc4\x8dih \xc5\xbeivali. Pol osli so le redko videni in se pojavljajo sezonsko._NEWLINE_Zelo redke divje kamele (Camelus ferus) in medvedi (mongolsko Mazaalai) prodrejo ob\xc4\x8dasno iz drugih delov Gobija, predvsem v zahodne predele rezervata. Na skrajnem zahodu parka, na barju vzdol\xc5\xbe reke Zulganain, najdemo divjega pra\xc5\xa1i\xc4\x8da. V narodnem parku \xc5\xbeivijo tudi ve\xc4\x8dji plenilci. V gorah so sne\xc5\xbeni leopardi in volkovi. Divji konji Przevalski (Equus przewalskii) in vapitiji (Cervus canadensis) so bili na obmo\xc4\x8dju narodnega parka v 20. stoletju skoraj izkoreninjeni._NEWLINE_V letu 1996 se je v narodnem parku paslo ve\xc4\x8d kot 200.000 \xc5\xbeivali. Hi\xc5\xa1ni ljubljen\xc4\x8dki so lahko prisotni le v manj strogih zavarovanih predelih, v osrednjih obmo\xc4\x8djih so prepovedani.\n_START_SECTION_\nTurizem\n_START_PARAGRAPH_\nPu\xc5\xa1\xc4\x8dava Gobi je znana kot eno najve\xc4\x8djih grobi\xc5\xa1\xc4\x8d dinozavrov na svetu. Tukaj, v narodnem parku so na\xc5\xa1li skelete in jajca dinozavrov stara 80 milijonov let. Najbolj znano grobi\xc5\xa1\xc4\x8de dinozavrov se imenuje Bayanzah. Prav tako je vredno obiskati gere, domovanja nomadov, ki spreminjajo svoj kraj bivanja, da bi na\xc5\xa1li nove pa\xc5\xa1nike za \xc5\xbeivino.'